Yet yalanhtokanoj,
yet maxhto hunu tzet watxꞌinaxa,
ayxatikꞌa Komam Tzotiꞌ isbꞌi.
Haꞌ Komam Tzotiꞌ tuꞌ huneꞌnhe ye yebꞌ Komam Dios,
kaw Diospaxo yehi.
Yet kaw yichebꞌanil ayxatikꞌa Komam tuꞌ yebꞌ Komam Dios.
Yu Komam Tzotiꞌ tuꞌ,
yuxin iswatxꞌe Komam Dios Mame sunil tzettaj ay yul sat yibꞌanhqꞌinal tiꞌ yebꞌ satkanh.
Machi hunu tzet ye tuꞌ watxꞌinaj ta mach yuho Komam Tzotiꞌ.
Yinh Komam Tzotiꞌ tuꞌ,
chipitzkꞌati qꞌinale,
haꞌ ton xin chiꞌaqꞌni issajilqꞌinal tet yanma anma.
Huneꞌ issajilqꞌinal tiꞌ chimujli xol qꞌejholo.
Haꞌ qꞌejholo tuꞌ xin,
mach chiqꞌoji isbꞌutnitanhoj.
Ay xin huneꞌ yaꞌ chejbꞌilti yu Komam Dios,
Juan isbꞌi.
Hulikꞌo yaꞌ tzotelo yinh huneꞌ issajilqꞌinal tuꞌ yunhe yanayto sunil anma huneꞌ issajilqꞌinal yul yanma.
Haꞌ yaꞌ Juan tuꞌ xin,
maxhtaj yaꞌ huneꞌ issajilqꞌinal tuꞌ,
kaw tonhe hul yaꞌ tzotelo yinh issajilqꞌinal.
Wal Komam yinh kaw yeli issajilqꞌinal tuꞌ,
hulikꞌo yul sat yibꞌanhqꞌinal tiꞌ yu yaqꞌni issajilqꞌinal yul yanma sunil anma.
Waxanhka iswatxꞌe Komam Dios sunil yul sat yibꞌanhqꞌinal tiꞌ yu Komam Tzotiꞌ tuꞌ,
yajaꞌ yet yulikꞌoj maxhtikꞌa ohtanhelax Komam yu anma.
Hulikꞌo Komam yul iskonhobꞌ,
yaj machi ischah anma Komam.
Yaj wal sunil mak chahni Komam,
yanayto yul yanma yinh tzet chala,
haꞌ ton hunteqꞌan tuꞌ yaqꞌ Komam yip yokkano yuninalo Komam Dios.
Yet chꞌok yuninalo Komam Dios,
mach lahano hakaꞌ chu ispitzkꞌa yuninal anma yul sat yibꞌanhqꞌinal tiꞌ,
yebꞌ mach hakaꞌo chal iskꞌul naj winaj,
to hakaꞌ chiꞌel yinh iskꞌul Komam Dios,
hak tuꞌ chu yok anma yuninalo Komam.
Komam Tzotiꞌ tuꞌ,
yako isbꞌa anmahil.
Hulikꞌo koxol isyeni isyelal jet,
yebꞌpaxo iskꞌulal iskꞌul Komam Dios.
Jilnipaxo isqꞌaqꞌal yip Komam ischah tet Ismam,
yuto hanhkꞌanhe hunpilan Iskꞌahol Komam Dios tuꞌ.
Hakpax tuꞌ yaꞌ Juan yal yaꞌ yinh Komam tuꞌ yinh kaw ip hakaꞌ tiꞌ:
«Haꞌ ton huneꞌ yaꞌ tiꞌ walan teyet ta tzujan yul wintajan yebꞌ ta kaw ekꞌbꞌal yelapno ye insatajan,
yuto ayxatikꞌa yaꞌ yet yalanhto maxhto chinpitzkꞌahan,»
xhi yaꞌ Juan tuꞌ.
Haꞌ Komam chiwaltiꞌan,
kaw kosunil chikochah iskꞌulal iskꞌul,
yaj xin mach hunelnheho chikochah,
chilannhetikꞌa kochahni.
Yul isqꞌabꞌ yaꞌ Moisés yaqꞌ Komam Dios huneꞌ chejbꞌanile kaw how,
yaqꞌni yaꞌ jet,
haxa Komam Jesucristo xin,
hul aqꞌno sunil iskꞌulal iskꞌul yebꞌ xin isyelal Komam Dios jet.
Kaw maxhto hunu mak xaꞌilni yinh Komam Dios,
hach kachannhe hunpilan Iskꞌahol Komam Dios,
haꞌ ton Komam Jesucristo aynhetikꞌa iskꞌatanh,
haꞌ Komam hul yeno jet tzet ye Komam Dios.